SKRIFTLIG FORESPØRGSEL E-2290/03

af Alexander de Roo (Verts/ALE) til Kommissionen

(11. juli 2003)

Om: Eksport og ophugning af giftige skibe

Den nuværende eksport af giftige skibe fra europæiske ejere til skibsophugningsstrandene i Asien (Indien, Bangladesh og Pakistan) bør ske under bedre vilkår i henhold til de internationale bestemmelser.

Er Kommissionen opmærksom på den igangværende eksport af farlige stoffer om bord på fartøjer til Asien?

Basel-konventionen fastlægger bestemmelser for eksport af farligt affald. Eksport af farlige stoffer som f.eks. asbest, PCB-olie, sværolie og TBT-maling bør reguleres i henhold til Basel-konventionen. Er Kommissionen enig i denne fortolkning? Er Kommissionen villig til at gå ind for denne fortolkning med henblik på en international standard under Den Internationale Søfartsorganisation IMO?

Tilsyneladende er de europæiske skibsredere ikke villige til frivilligt at tage skridt til at forhindre eksport af farlige stoffer om bord på udslidte fartøjer. Er Kommissionen indstillet på at informere medlemsstaterne og de europæiske skibsrederes sammenslutning om nødvendigheden af at anvende Basel-konventionen?

Samlet svarafgivet på Kommissionens vegne af Margot Wallströmpå skriftlige forespørgsler E-2185/03 og E-2290/03

(10. september 2003)

Kommissionen er bekendt med, at der foregår en stigende eksport af udtjente skibe til Asien, og bekymret over de betingelser, hvorunder ophugningen af disse skibe finder sted. Kommissionen er enig i, at en sådan eksport bør reguleres på internationalt plan.

Hvad angår spørgsmålet om enkeltskrogede olietankskibe, har Kommissionen allerede i forbindelse med behandlingen af forslaget i udvalget for regionalpolitik, transport og turisme oplyst, at den agtede at foretage en undersøgelse af, hvordan fremskyndet ophugning af enkeltskrogede tankskibe kommer til at indvirke på skibsophugningssektoren.

Som anført regulerer Basel-konventionen al eksport af farligt affald på internationalt plan. Basel-konventionen med ændringer er gennemført i fællesskabsretten ved Rådets forordning om overførsel af affald (EØF) nr. 259/93(1). I henhold til denne forordning er det klart forbudt at eksportere farligt affald som for eksempel asbest, polychlorerede biphenyler (PCB), olier, fuelolie og tributyltinmalinger (TBT-malinger) fra Fællesskabet til lande, som ikke er medlem af Organisationen for Økonomisk Samarbejde og Udvikling (OECD).

Inden for Den Internationale Søfartsorganisation (IMO) har Fællesskabet og medlemsstaterne givet tilsagn om at arbejde på færdiggørelsen af retningslinjer for behandling af dette spørgsmål, som i fuldt omfang tager hensyn til fællesskabsretten, Basel-konventionen med ændringer og retningslinjerne for ophugning af skibe.

Kommissionen tillægger dette spørgsmål meget stor betydning og anser det for bydende nødvendigt, at alle involverede parter overholder og skærper de rammer, som Basel-konventionen og Rådets forordning om overførsel af affald (EØF) nr. 259/93 udgør. Kommissionen har derfor bedt medlemsstaterne om at give høj prioritet til dette spørgsmål på internationalt plan, at søge helhedsløsninger på de forskellige aspekter heraf som kan vedrøre miljø, sundhed eller sikkerhed og være af teknisk eller juridisk karakter og at sikre, at Basel-konventionen og forordningen om overførsel af affald overholdes.

Derudover har Fællesskabet og dets medlemsstater forpligtet sig til at integrere miljø-, sundheds- og sikkerhedsforhold i deres støtte til udviklingslandene. I denne forbindelse anses informationsudveksling, fælles ansvar og kapacitetsopbygning for at være centralt for sund affaldsforvaltning og bedre sikkerhed ved søtransport.

(1) Rådets forordning (EØF) nr. 259/1993 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab, EFT L 30 af 6.2.1993.